ΔΙΟΡΘΩΤΙΚΟ ΑΝΑΚΟΙΝΩΣΗΣ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ (SEC(2002) 1068 τελικό) σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του κανονισμού του Ευρωπαϊκού Κοινοβουλίου και του Συμβουλίου για τα στατιστικά στοιχεία σχετικά με την αεροπορική μεταφορά επιβατών, εμπορευμάτων και ταχυδρομείου

1995/0232 (COD)

ΔΙΟΡΘΩΤΙΚΟ ΑΝΑΚΟΙΝΩΣΗΣ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ (SEC(2002) 1068 τελικό) σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του κανονισμού του Ευρωπαϊκού Κοινοβουλίου και του Συμβουλίου για τα στατιστικά στοιχεία σχετικά με την αεροπορική μεταφορά επιβατών, εμπορευμάτων και ταχυδρομείου

1. ιστορικο του φακελου

Ημερομηνία έγκρισης της πρότασης και διαβίβασής της στο ΕΚ και στο Συμβούλιο (έγγραφο COM(1995) 353 τελικό - 1995/0232(COD)): // 18.9.1995

Ημερομηνία γνωμοδότησης της Οικονομικής και Κοινωνικής Επιτροπής: // 23.11.1995

Ημερομηνία γνωμοδότησης του ΕΚ σε πρώτη ανάγνωση:

Επιβεβαίωση της γνωμοδότησης του ΕΚ σε πρώτη ανάγνωση:

Ημερομηνία έγκρισης της κοινής θέσης του Συμβουλίου: // 29.2.1996

16.9.1999

30.9.2002

2. στοχοσ του κανονισμου

Η πρόταση κανονισμού του Ευρωπαϊκού Κοινοβουλίου και του Συμβουλίου έχει ως στόχο να θέσει στη διάθεση των φορέων που δραστηριοποιούνται στον τομέα των αερομεταφορών στοιχεία υψηλής ποιότητας, συγκρίσιμα και επίκαιρα, τα οποία να προσφέρουν μια συνολική και αναλυτική εικόνα (ανά αερολιμένα και ανά αεροπορική γραμμή) της αεροπορικής μεταφοράς επιβατών, εμπορευμάτων και ταχυδρομείου.

Αυτός ο τρόπος μεταφοράς, μολονότι παρουσιάζει μεγάλη ανάπτυξη εδώ και αρκετές δεκαετίες - σημειώνοντας διπλασιασμό του αριθμού των μεταφερόμενων επιβατών κάθε δέκα χρόνια -, εξαρτάται σε μεγάλο βαθμό από την εκάστοτε συγκυρία. Η ταχύτατη ανάπτυξη του εν λόγω τρόπου μεταφοράς θέτει όλο και περισσότερα ερωτήματα όσον αφορά τον κορεσμό του εναέριου χώρου και τη χωρητικότητα των αερολιμένων, την ποιότητα των υπηρεσιών (τήρηση δρομολογίων), το σεβασμό του περιβάλλοντος και, τέλος, την ασφάλεια. Τα συλλεγόμενα στοιχεία θα βοηθήσουν στην ανάλυση των παραπάνω πτυχών.

3. παρατηρησεισ τησ επιτροπησ

3.1. Γενικές παρατηρήσεις

Στις 18 Σεπτεμβρίου 1995, η Επιτροπή διαβίβασε στο Ευρωπαϊκό Κοινοβούλιο και στο Συμβούλιο σχέδιο κανονισμού για τα στατιστικά στοιχεία σχετικά με την αεροπορική μεταφορά επιβατών, εμπορευμάτων και ταχυδρομείου (COM(1995) 353 τελικό - 1995/0232(COD)).

Στις 23 Νοεμβρίου 1995 γνωμοδότησε εν προκειμένω η Οικονομική και Κοινωνική Επιτροπή (ΕΕ C/1996/39, σελίδα 25).

Στις 29 Φεβρουαρίου 1996, το Ευρωπαϊκό Κοινοβούλιο ενέκρινε το κείμενο με τέσσερις τροπολογίες (διαχωρισμός εμπορευμάτων και ταχυδρομείου, συνδυασμός των ορισμών μη τακτικών υπηρεσιών και υπηρεσιών επιβατών, καθώς και αλλαγή μονάδων επιβατών). Η Επιτροπή δέχθηκε την τελευταία προταθείσα τροπολογία.

Στη συνέχεια, το κείμενο δεν εγκρίθηκε από το Συμβούλιο λόγω διαφωνίας της Ισπανίας και του Ηνωμένου Βασιλείου ως προς το πεδίο κάλυψης του κανονισμού.

Από το 1999 και εξής, με την έναρξη ισχύος της Συνθήκης του Άμστερνταμ (άρθρο 285), η στατιστική νομοθεσία εντάχθηκε στο πλαίσιο της διαδικασίας συναπόφασης. Έτσι, το 1999 το σχέδιο μετονομάσθηκε σε «πρόταση κανονισμού του Κοινοβουλίου και του Συμβουλίου». Στη συνέχεια, το Ευρωπαϊκό Κοινοβούλιο επιβεβαίωσε τη γνώμη που είχε εκφράσει κατά την πρώτη ανάγνωση (4 τροπολογίες).

Κατόπιν συνεννόησης η οποία επήλθε μεταξύ του Ηνωμένου Βασιλείου και της Ισπανίας στις αρχές του 2002 σχετικά με το θέμα του αεροδρομίου του Γιβραλτάρ, η πρόταση κανονισμού επανήλθε και πάλι στο Συμβούλιο. Το κείμενο έπρεπε να ανασυνταχθεί προκειμένου να λάβει υπόψη τις τελευταίες νομικές διατάξεις σχετικά με τις ευρωπαϊκές στατιστικές.

Αφού το Συμβούλιο ενέκρινε τη γενική δομή και τις κύριες διατάξεις της πρότασης, η κοινή θέση, η οποία εγκρίθηκε ομοφώνως, είναι στο σύνολό της σύμφωνη με την αρχική πρόταση της Επιτροπής. Επιπλέον, εμπεριέχει τη μοναδική τροπολογία που πρότεινε το Ευρωπαϊκό Κοινοβούλιο και έγινε δεκτή από την Επιτροπή.

Η βασική διάταξη η οποία αποτελεί αντικείμενο αλλαγής αφορά τον κωδικό αεροπορικής εταιρείας του οποίου η αναγραφή στους αναλυτικούς πίνακες μεταφορών ανά αεροπορική γραμμή δεν είναι πλέον υποχρεωτική. Στη θέση του εν λόγω κωδικού, θα μπορεί να παρέχεται μια συνολικότερη πληροφορία σχετικά με την αεροπορική εταιρεία (η οποία θα οριστεί σύμφωνα με τη διαδικασία επιτροπολογίας - άρθρο 11, παράγραφος 2).

3.2. Αναλυτικές παρατηρήσεις σχετικά με τις τροπολογίες του Ευρωπαϊκού Κοινοβουλίου

3.2.1. Τροπολογία του Ευρωπαϊκού Κοινοβουλίου που έγινε δεκτή από την Επιτροπή και ενσωματώθηκε στην κοινή θέση

* Η τροπολογία 4 τροποποιεί το βάρος εμπορευμάτων και ταχυδρομείου που ισοδυναμεί σε μία μονάδα επιβάτη (από 75 σε 90KG).

3.2.2. Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή και δεν ενσωματώθηκαν στην κοινή θέση

* Οι τροπολογίες 1 και 2 αφορούν το διαχωρισμό μεταξύ εμπορευμάτων και ταχυδρομείου. Δεδομένου ότι δεν υπάρχει κοινώς αποδεκτός ορισμός που να επιτρέπει το σαφή διαχωρισμό μεταξύ εμπορευμάτων και ταχυδρομείου, η Επιτροπή εκτιμά ότι η παροχή χωριστών στατιστικών στοιχείων για τις δύο αυτές έννοιες θα δημιουργούσε υπερβολικά προβλήματα.

* Η τροπολογία 3 αφορά το συνδυασμό των ορισμών σχετικά με τις «μη τακτικές υπηρεσίες» και τις «υπηρεσίες επιβατών». Η Επιτροπή, προκειμένου να εγγυηθεί τη σαφήνεια των ορισμών που παρουσιάζονται στο παράρτημα ΙΙ και των στοιχείων που παρουσιάζονται στο παράρτημα Ι, κρίνει ότι δεν μπορεί να δεχθεί αυτή την τροπολογία.

3.3. Νέες διατάξεις τις οποίες εισήγαγε το Συμβούλιο

Το Συμβούλιο όφειλε να λάβει υπόψη την θεσπισθείσα εφαρμογή της διαδικασίας συναπόφασης, καθώς και τις αλλαγές στο νομικό πλαίσιο των κοινοτικών στατιστικών από το 1995 και μετά. Οι τροποποιήσεις και οι αναπροσαρμογές αυτές, οι οποίες εισήχθησαν από το Συμβούλιο, αφορούν την αναθεώρηση των αιτιολογικών αναφορών, των αιτιολογικών σκέψεων και ορισμένων άρθρων.

Συγκεκριμένα :

* (Αιτιολογική σκέψη 9 - άρθρο 11) Προσαρμογή της πρότασης στη νέα απόφαση 1999/468/ΕΚ του Συμβουλίου με υιοθέτηση της κανονιστικής διαδικασίας αντί για τη διαδικασία διαχείρισης.

* (Αιτιολογική σκέψη 8, άρθρο 7) Νέα αναφορά στον κανονισμό (ΕΚ) 322/97 που διέπει τις κοινοτικές στατιστικές, συμπεριλαμβανομένου και του απορρήτου.

* (Αιτιολογική σκέψη 3) Αναφορά στο κοινοτικό στατιστικό πρόγραμμα 1998 έως 2002.

* (Αιτιολογική σκέψη 7) Βελτίωση του κειμένου σχετικά με την αρχή της επικουρικότητας.

* (Αιτιολογική σκέψη 11) Σχετικά με τη δήλωση της 2ας Δεκεμβρίου 1987 του Ηνωμένου Βασιλείου και της Ισπανίας όσον αφορά το προστεθέν αεροδρόμιο του Γιβραλτάρ.

* (Άρθρο 2) Σχετικά με τον τομέα εφαρμογής και τους ορισμούς: νέο κείμενο σχετικά με τη ρήτρα του αεροδρομίου του Γιβραλτάρ.

Αναπροσαρμογή των προθεσμιών :

* (Άρθρο 3, παράγραφος 4) Η 1η Ιανουαρίου 2003 είναι τώρα η ημερομηνία που πρέπει να ληφθεί υπόψη για την έναρξη της τριετούς μεταβατικής περιόδου που ισχύει για τα αεροδρόμια που καλύπτονται από αυτό το άρθρο.

* (Άρθρο 3, παράγραφος 5) Η 31η Δεκεμβρίου 2003 είναι η προθεσμία για τη μεταβατική περίοδο των αεροδρομίων που καλύπτονται από αυτό το άρθρο.

Άλλες αλλαγές :

* Αλλαγή ονομασίας των πινάκων: ο πίνακας «1» μετονομάζεται σε «Α1», ο πίνακας 2 σε «B1» και ο πίνακας 3 σε «Γ1».

* (Άρθρο 3, παράγραφος 2) Η αναφορά των πινάκων Α1 και Β1 διαγράφηκε προκειμένου να επιτραπεί η συλλογή όλων των πινάκων που αναφέρονται στο παράρτημα Ι για τα αεροδρόμια με άνω των 150.000 μονάδων επιβατών ετησίως. Η προηγούμενη έκδοση του κειμένου δεν απαιτούσε την αναγραφή του πίνακα Γ1, ο οποίος ανακεφαλαιώνει την κυκλοφορία ενός αεροδρομίου, παρά μόνο για τους μικρότερους αερολιμένες. Δεδομένου ότι ο πίνακας αυτός δεν μπορεί να συναχθεί από τους πίνακες Α1 και Β1, είναι σημαντικό να παρέχεται και για τους μεγαλύτερους αερολιμένες, έτσι ώστε να καθίσταται δυνατή η σύγκριση των δεικτών που παρέχουν οι μικροί αερολιμένες με εκείνους που παρέχουν οι μεγάλοι αερολιμένες.

* (Άρθρο 3, παράγραφος 4) Αύξηση από 300.000 σε 1.500.000 μονάδες επιβατών του κατώτατου ορίου κάτω του οποίου ένας αερολιμένας μπορεί να επωφεληθεί τριετούς μεταβατικής περιόδου πριν διαβιβάσει τα πλήρη στοιχεία. Αυτό αιτιολογείται ιδιαιτέρως με την ταχύτατη ανάπτυξη ορισμένων αερολιμένων η κυκλοφορία των οποίων αυξήθηκε σε μέγιστο βαθμό μετά την άφιξη αεροπορικών εταιρειών με χαμηλές τιμές. Οι αερολιμένες αυτοί, οι οποίοι βρίσκονται γενικώς κάτω από το κατώτατο όριο του 1.500.000 μονάδων επιβατών ετησίως, δεν έχουν όλοι ενταχθεί στα βασικά συστήματα εθνικής συλλογής στατιστικών. Η ένταξή τους θα απαιτήσει ένα ορισμένο χρονικό διάστημα συμβατό με την τριετή μεταβατική περίοδο.

Αλλαγές στο παράρτημα I :

Εκτός από ορισμένες μορφολογικές μικροαλλαγές με σκοπό την αποσαφήνιση του κειμένου, πραγματοποιήθηκαν οι ακόλουθες ουσιαστικότερες αλλαγές :

* (Πίνακας A1) Η έκφραση «κωδικός αερομεταφορέα» αντικαταστάθηκε από την έκφραση «πληροφορίες σχετικά με τον αερομεταφορέα» με επίπεδο ομαδοποίησης και κωδικοποίηση που θα οριστούν σύμφωνα με τη διαδικασία επιτροπολογίας (άρθρο 11, παράγραφος 2). Ο κωδικός αερομεταφορέα θεωρείται πολύ ευαίσθητος, από εμπορική άποψη, από πολλές χώρες και, ως εκ τούτου, δεν μπορεί να αποκαλύπτεται ούτε να διαβιβάζεται, υπό τη μορφή εμπιστευτικών στοιχείων, στη Eurostat. Η συμβιβαστική λύση η οποία αποφασίστηκε καθιστά υποχρεωτικό ένα υψηλότερο επίπεδο ομαδοποίησης που θα καθοριστεί σύμφωνα με τη διαδικασία επιτροπολογίας. Μια δήλωση της Επιτροπής επισυνάπτεται εν προκειμένω στα πρακτικά του Συμβουλίου (βλέπε κείμενο στο σημείο 5).

* (Πίνακας B1) Όπως και για τον Πίνακα Α1, η έκφραση «κωδικός αερομεταφορέα» αντικαταστάθηκε από την έκφραση «πληροφορίες σχετικά με τον αερομεταφορέα». Βλέπε επεξηγήσεις που παρέχονται ήδη για τον πίνακα Α1 παραπάνω.

* (Πίνακας Γ1) Η ένδειξη «μόνο ετήσια σύνολα» για το δείκτη «συνολικές μετακινήσεις αεροσκαφών» διαγράφηκε προκειμένου να δοθεί η δυνατότητα στις χώρες που παρέχουν αυτόν τον πίνακα σε τριμηνιαία ή μηνιαία βάση να παρέχουν και αυτό το δείκτη σε τριμηνιαία ή μηνιαία βάση.

* (Κωδικοί, κωδικός αερομεταφορέων) Η έκφραση αντικαταστάθηκε από την έκφραση «πληροφορίες σχετικά με τον αερομεταφορέα» και η περιγραφή της χρησιμοποιούμενης κωδικοποίησης αναπροσαρμόστηκε προκειμένου να επεξηγεί ότι η κωδικοποίηση αυτή θα αποφασιστεί σύμφωνα με τη διαδικασία επιτροπολογίας.

Αλλαγές στο παράρτημα ΙΙ (ορισμοί) :

Μόνο μορφολογικές αλλαγές που να μπορούν να γίνουν δεκτές από την Επιτροπή πραγματοποιήθηκαν σε αυτό το μέρος του παραρτήματος ΙΙ, με σκοπό να καταστούν σαφέστεροι ορισμένοι ορισμοί και να αποφευχθεί η επανάληψη του ορισμού των εννοιών.

3.4. Προβλήματα που ανέκυψαν

Η υποχρεωτική διαβίβαση του κωδικού αερομεταφορέα στην Επιτροπή θα ήταν πολύ ενδιαφέρουσα, όχι μόνο προκειμένου να καταστεί δυνατή η ακριβής παρακολούθηση της αγοράς (π.χ. ενόψει διαπραγματεύσεων με τρίτες χώρες), αλλά και για λόγους ανάλυσης της ποιότητας των στοιχείων (π.χ. σε περίπτωση διαφορών μεταξύ στατιστικών αντιπαραβολής που υποβάλλονται από δύο χώρες-εταίρους, η σύγκριση ανά αεροπορική εταιρεία θα επέτρεπε καλύτερο εντοπισμό του προβλήματος).

Εντούτοις, η λύση που υιοθετήθηκε από το Συμβούλιο να προσφύγει στη διαδικασία επιτροπολογίας προκειμένου να καθοριστεί η κωδικοποίηση της έκφρασης «πληροφορίες σχετικά με την αεροπορική εταιρεία» φαίνεται να είναι αποδεκτή από την Επιτροπή.

4. συμπερασμα

Η Επιτροπή διατυπώνει ευνοϊκή γνώμη για την κοινή θέση του Συμβουλίου, η οποία εγκρίθηκε ομοφώνως.

5. δηλωση

«ΔΗΛΩΣΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΟ ΠΑΡΑΡΤΗΜΑ I

Η Επιτροπή επιβεβαιώνει ότι δεν σκοπεύει, για την κωδικοποίηση της μεταβλητής «πληροφορίες σχετικά με την αεροπορική εταιρεία», στους πίνακες Α1 και Β1 του παραρτήματος Ι, να συμπεριλάβει την υποχρέωση διαβίβασης του κωδικού της αεροπορικής εταιρείας. Προβλέπεται ότι η μεταβλητή «πληροφορίες σχετικά με την αεροπορική εταιρεία» θα χρησιμοποιείται για τη συλλογή συγκεντρωτικότερων πληροφοριών, όπως η χώρα στην οποία είναι εγγεγραμμένη η αεροπορική εταιρεία ή εάν η αεροπορική εταιρεία εδρεύει ή όχι στην Ευρωπαϊκή Ένωση».